Шарл Кро
Пред съда

Превод от френски: Пенчо Симов, 1978

chitanka.info

Изгонен съм от старата пагода,

че посред обреда съм се засмял;

отците казаха: „Да е мълчал,

когато пеехме достойна ода!“

Отекват параграфите под свода,

изречени от съдията, цял

унесен в дамски поглед, заблестял

над тоалет по най-последна мода.

Безбройна публика е сбрана тука

и не един прелива от наука,

жени не липсват също, без съмнение.

Осъден с прозвище „поет“, глава

на ешафода слагам, щом това

се иска от общественото мнение.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.